
R A P O R T

asupra proiectului de Lege pentru aprobarea Ordonanţei de urgenţă a Guvernului nr.207/2002 privind creşterile salariale ce se vor acorda în anul 2003 personalului diplomatic salarizat potrivit Ordonanţei Guvernului nr.65/1998 privind salarizarea unor categorii de diplomaţi

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu proiectul de Lege pentru aprobarea Ordonanţei de urgenţă a Guvernului nr.207/2002 privind creşterile salariale ce se vor acorda în anul 2003 personalului diplomatic salarizat potrivit Ordonanţei Guvernului nr.65/1998 privind salarizarea unor categorii de diplomaţi, trimis cu adresa nr. 81 din 17 februarie 2003.


La întocmirea prezentului raport, Comisia a avut în vedere avizele primite de la Consiliul Legislativ şi de la următoarele comisii:

1. Comisia juridică, de disciplină şi imunităţi;

2. Comisia pentru buget, finanţe şi bănci;
3. Comisia pentru politică externă.

Comisia a fost sesizată cu dezbaterea şi avizarea proiectului de lege mai sus menţionat în procedură de urgenţă.

Proiectul de lege are ca obiect de reglementare creşterile salariale ce vor fi acordate în anul 2003, personalului diplomatic şi funcţiilor de execuţie specifice Ministerului Afacerilor Externe, precum şi introducerea unei noi funcţii de execuţie, în grad profesional.

Comisia propune Plenului aprobarea proiectului de lege pentru acoperirea integrală a indicelui mediu de creştere a preţurilor în anul 2003 faţă de luna decembrie 2002 şi creşterea reală a salariilor acestor categorii profesionale.

Proiectul de lege face parte din categoria legilor ordinare, conform prevederilor constituţionale.

La lucrările comisiei au fost prezenţi 18 deputaţi, din totalul de 20 membri ai comisiei.

Proiectul de lege a fost adoptat de Senat în şedinţa din data de 6 februarie 2003.

În urma dezbaterii proiectului de lege în şedinţa din data de 27 februarie 2003, Comisia propune admiterea fără modificări a acestuia în forma prezentată de Senat, cu unanimitate voturi.
PREŞEDINTE,



SECRETAR,

Smaranda DOBRESCU

Întocmit, 

Expert Bogdan Cristian PASCU

